**ΕΚΣΥΓΧΡΟΝΙΣΜΟΣ ΚΑΙ ΕΝΕΡΓΕΙΑΚΗ ΑΝΑΒΑΘΜΙΣΗ ΤΟΥ ΚΤΙΡΙΟΥ ΠΟΛΙΤΙΣΤΙΚΩΝ ΧΡΗΣΕΩΝ ΤΟΥ ΕΥΡΩΠΑΪΚΟΥ ΠΟΛΙΤΙΣΤΙΚΟΥ ΚΕΝΤΡΟΥ ΔΕΛΦΩΝ (ΕΠΚΕΔ) ΣΤΟΥΣ ΔΕΛΦΟΥΣ**

Το έργο «ΕΚΣΥΓΧΡΟΝΙΣΜΟΣ ΚΑΙ ΕΝΕΡΓΕΙΑΚΗ ΑΝΑΒΑΘΜΙΣΗ ΤΟΥ ΚΤΙΡΙΟΥ ΠΟΛΙΤΙΣΤΙΚΩΝ ΧΡΗΣΕΩΝ ΤΟΥ ΕΥΡΩΠΑΪΚΟΥ ΠΟΛΙΤΙΣΤΙΚΟΥ ΚΕΝΤΡΟΥ ΔΕΛΦΩΝ (ΕΠΚΕΔ) ΣΤΟΥΣ ΔΕΛΦΟΥΣ» με κωδικό ΟΠΣ ΤΑ 5198279 έχει ενταχθεί στο Ταμείο Ανάκαμψης και Ανθεκτικότητας, το οποίο «χρηματοδοτείται από την Ευρωπαϊκή Ένωση – NextGenerationEU» με συνολικό προϋπολογισμό 10.609.000,00 €.

Το φυσικό αντικείμενο του έργου αφορά στον εκσυγχρονισμό και στην ενεργειακή αναβάθμιση του Kτιρίου Πολιτιστικών Χρήσεων του Ευρωπαϊκού Πολιτιστικού Κέντρου Δελφών με στόχο να πληρούνται οι σύγχρονοι κανονισμοί και να εξυπηρετούνται οι σύγχρονες λειτουργικές ανάγκες του.

Στο υπόγειο δημιουργείται χώρος εισόδου με πρόσβαση στον ανελκυστήρα και δημιουργούνται χώροι υγιεινής για επισκέπτες και προσωπικό και στο ισόγειο διατηρούνται οι υπάρχουσες χρήσεις. Οι χώροι εκσυγχρονίζονται και επισκευάζονται στο σύνολό τους.

Όσον αφορά στις εργασίες επισκευής, θα υλοποιηθούν ενισχύσεις που αφορούν στο σύνολο των στοιχείων του φέροντος οργανισμού από οπλισμένο σκυρόδεμα και θα πραγματοποιηθούν καθαιρέσεις, αποξηλώσεις σε εκτεταμένη κλίμακα. Το σύνολο των λιθοδομών του ισογείου θα ανακατασκευασθεί στις υφιστάμενες θέσεις και θα υλοποιηθούν εργασίες αντικατάστασης κουφωμάτων, ανακατασκευής και επανεπένδυσης δαπέδων, χρωματισμοί, τοιχοποιίες, μονώσεις, αρμολογήσεις, αντικατάσταση κιγκλιδωμάτων κλπ. Για την εξυπηρέτηση των ΑμεΑ θα τοποθετηθούν αναβατόρια καθώς και ανελκυστήρας για την κατακόρυφη επικοινωνία των χώρων. Επίσης, θα γίνει αναδιαμόρφωση των WC ανδρών προκειμένου να δημιουργηθεί νέο WC ΑμεΑ στη στάθμη ισογείου και θα δημιουργηθεί ένα επιπλέον WC ΑμεΑ στη στάθμη υπογείου. Στο αμφιθέατρο και στην αίθουσα συνεδρίων θα γίνουν επεμβάσεις που να διασφαλίζουν την καλή ακουστική των χώρων και την λειτουργία τους σύμφωνα με τις σύγχρονες απαιτήσεις.

Οι ηλεκτρομηχανολογικές εγκαταστάσεις θα εκσυγχρονιστούν και θα αναβαθμιστούν ενεργειακά. Η υφιστάμενη πεπαλαιωμένη εγκατάσταση ηλεκτρικών καθώς και οι υδραυλικές εγκαταστάσεις αντικαθίστανται πλήρως. Στις υπόλοιπες ηλεκτρομηχανολογικές εγκαταστάσεις θα γίνουν οι απαιτούμενες τροποποιήσεις (αντικαταστάσεις μηχανημάτων, παρεμβάσεις σε δίκτυα κλπ), όπου απαιτείται, και θα ενισχυθεί κατάλληλα η πυρασφάλεια του περιβάλλοντος χώρου. Το ενεργειακό αποτύπωμα του κτιρίου θα είναι αισθητά μειωμένο και η ενεργειακή του κατανάλωση θα είναι εντός των ορίων όπως αυτά ορίζονται από την ισχύουσα νομοθεσία.

**Το έργο υλοποιείται στο πλαίσιο του Εθνικού Σχεδίου Ανάκαμψης και Ανθεκτικότητας «Ελλάδα 2.0» με τη χρηματοδότηση της Ευρωπαϊκής Ένωσης – NextGenerationEU.**

**.**